Boek: Nóg Dolfie Weerwolfie-avonture | Maroela Media
Hierdie gewilde Nederlandse reeks oor 'n jong seuntjie wat op sy sewende verjaarsdag 'n weerwolf word, se avonture gaan voort in Dolfie Weerwolfie 3: Silwertand en Dolfie Weerwolfie 4: Weerwolfbos.
Dolfie bly baie lekker by Timmie en sy ouers. En al die hoenders in die buurt leef nog! Uit die bloute kry hulle 'n besoeker met 'n rillerbrief by hom. Die brief sê dat Dolfie by die man moet gaan bly. Dolfie mag nie meer by Timmie en sy ouers bly nie. Oupa Weerwolf is onrustig. Hy herken die berugte oom Silwertand…
Op 'n dag is daar vreemde geluide in die Weerwolfbos. Daar word gekap, gesaag en gegrawe. Die bos is in gevaar. Oupa Weerwolf se boomhuis waarin hy al jare woon, is ook in gevaar. Twee besigheidsmanne, Visgraat en Meneer, wil die bos afkap. Wat nou? Protesteer! Dolfie en sy klasmaats stig 'n protesgroep W.R.O.W. (Wie Red ons Wolfbos). Maar sal dit genoeg wees om die mans te keer?
Die Dolfie Weerwolfie-stories word deur Paul van Loon geskryf en Lapa Uitgewers is die uitgewer.
Paul van Loon is al langer as 30 jaar 'n skrywer en het al 10 keer die Nederlandse Kinderjurie -prys verower. Hy is op 17 April 1955 in Geleen, Nederland, gebore en was oorspronklik van plan om 'n illustreerder te word – maar begin toe sommer 'n musiekgroep. Sy eerste kinderboek, Boven op tante Agaat, is in 1983 uitgegee en hy het stil-stil 'n skrywer geword. Nou is sy passie om grilstories vir kinders te skryf en daar is wêreldwyd meer as 'n miljoen Paul van Loon-lesers.